Дунейпсо Адыгэ Хасэм игъэува тыгъэхэр
Мурадхэр
Адыгэ, Къэбэрдей-Балъкъэр, Къэрэшей-Шэрджэс республикэхэм, къищынэмыщIауэ ди лъэпкъэгъухэр щыпсэу къэралхэм (Тыркум, Сирием, Иорданием, США-м, Германием, нэгъуэщIхэми) адыгэ литературэм, лъэпкъ щэнхабзэмрэ гъуазджэмрэ, щIэныгъэм, егъэджэныгъэм, спортым зыщегъэужьыным хуэщхьэпэн.
Къалэнхэр
ИщхьэкIэ зи гугъу тщIа IэнатIэхэм ехъулIэныгъэшхуэхэр иужьрей илъэсхэм щызыIэрызыгъэхьа цIыху зэчиифIэхэр (е гуп щхьэхуэхэр) гъэлъэпIэн.
УнэтIыныгъэхэр
ДАХ-м игъэува тыгъэр зыхуэфащэхэр къыщыхах унэтIыныгъэхэр:
— адыгэ тхыдэр къызыхэщ литературэ тхыгъэ (роман, повесть, рассказ, новеллэ, пьесэ, поэмэ, усэ Iэрамэ);
— театрым, кином, телевиденэм щагъэува, щытраха теплъэгъуэхэр;
— къэфакIуэ гупхэм я зыкъэгъэлъэгъуэныгъэхэр;
— адыгэхэм ятеухуа тхыдэ, художественнэ къыдэкIыгъуэ зэрыIыгъхэр;
— макъамэ, сурэтыщI гъуазджэ IэдакъэщIэкIхэр;
— тхыдэ, этнографие, бзэщIэныгъэ къэхутэныгъэхэр;
— спортымкIэ ехъулIэныгъэ инхэр.
Къызэрыхах мардэхэр
Тыгъэ лъапIэ зыхуагъэфащэхэр къыхах лъэпкъ литературэм, щэнхабзэм, гъуазджэм, щIэныгъэм, егъэджэныгъэм, спортым зэфIэкIышхуэ къыщызыгъэлъэгъуахэм (дэтхэнэ IэнатIэми щыщу цIыху зырыз).
Хэтынухэр
ДАХ-м игъэува тыгъэр зыхуагъэфэщэнухэр къыхах «Адыгэ Хасэм» и щIыпIэ къудамэхэм, Кавказ Ищхъэрэм щыIэ творческэ зэгухьэныгъэхэм, ди лъэпкъэгъухэр щыпсэу къэралхэм щыIэ хасэхэм къата тхылъхэмкIэ. Абыхэм къыщыгъэлъэгъуауэ щытыпхъэщ адыгэбзэм, лъэпкъ тхыдэм, цIыху зэхэтыкIэ-псэукIэм теухуауэ щэнхабзэ, литературэ, щIэныгъэ-къэхутэныгъэ лэжьыгъэшхуэхэр, спорт ехъулIэныгъэшхуэхэр зиIэ цIыху щхьэхуэхэм е гупхэм я зэфIэкIыр.
Унафэ къызэращтэр
Дунейпсо Адыгэ Хасэм и тыгъэр зыхуэфащэр ДАХ-м и къэпщытакIуэ гупым къыхех. А гупым хыхьэхэми я зэфIэкI зэпеуэм къыщагъэлъэгъуэну хуитщ, къэпщытакIуэхэм къазэрыхэкIыжымкIэ лъэIу тхылъ нэхъапэкIэ къитамэ.
НэхъыфIу къалъытахэм Дунейпсо Адыгэ Хасэм и дамыгъэ лъапIэ, щIыхь тхылъ, доллар 1000 ират, зыкъыщигъэлъэгъуа унэтIыныгъэм ипкъ ит щIыхьыцIэ къыфIащ. Дамыгъэхэмрэ щIыхь тхылъхэмрэ щратыж ДАХ-м и ГъэзэщIакIуэ гупым, Советым, Зэхуэсышхуэм я зи чэзу зэхыхьэхэм.
ПIалъэхэр
Зэпеуэр илъэситIым зэ йокIуэкI. Iуэхур къыхалъхьэу мазих дэкIа нэужь, зэхьэзэхуэм зэрыхэтыну тхылъхэр къыIахыныр ягъэувыIэ.
Тхылъыр къызэрат щIыкIэр
Зэпеуэм зи зэфIэкI щызыгъэлъэгъуэнухэм ятеухуа тхылъхэр ДАХ-м и IуэхущIапIэм езыхэм къахь е пощткIэ къыIэрагъэхьэ. Ягъэува пIалъэм (2014 гъэм гъатхэпэм и 22-м) фIэкIауэ къата тхылъхэм зыри хэплъэнукъым.
Дунейпсо Адыгэ Хасэм и хэщIапIэр: Къэбэрдей-Балъкъэр Республикэ, Налшык къалэ, ЩоджэнцIыкIу Алий и цIэр зезыхьэ уэрам, 6-нэ унэ. Пощт индексыр: 360000.
Iуэхум нэхъыфIу зыщызыгъэгъуэзэну хуейхэр мыпхуэдэ телефонхэмкIэ фыщIэупщIэ хъунущ: (+78662) 47-31-83, 47-22-63, 42-58-34. Электрон пощтым и адресыр: adyghe@mail.ru, къищынэмыщIауэ Iуэхум теухуа хъыбарегъащIэ къыщывгъуэтынущ ДАХ-мрэ «Адыгэ псалъэ» газетымрэ я сайтым (www adyghepsale.ru).
